b'\n_START_ARTICLE_\nEdi Majaron\n_START_SECTION_\n\xc5\xbdivljenjepis\n_START_PARAGRAPH_\nMajaron je leta 1963 na Akademiji za glasbo v Ljubljani dokon\xc4\x8dal \xc5\xa1tudij violon\xc4\x8dela, leta 1965 pa je kon\xc4\x8dal specializacijo pri prof Otonu Bajdetu. Izpopolnjeval se je v violon\xc4\x8delistih Milo\xc5\xa1u Sadlu in Andreu Navarri na Akademiji lepih umetnosti v Pragi. Dolgo je deloval kot prvi violon\xc4\x8delist v Simfoni\xc4\x8dnem orkestru RTV Slovenija in nastopal po razli\xc4\x8dnih evropskih kulturnih prestolnicah. Deloval je tudi kot avtor \xc5\xa1tevilnih televizijskih glasbenih oddaj, komentator koncertov komorne in simfoni\xc4\x8dne resne glasbe, ter snemal za radijske in televizijske programe v Ljubljani, Trstu, Zagrebu, Novem Sadu, Skopju. V letu 1976/77 je pod njegovim vodstvom nastala televizijska serija Komorna glasba skozi stoletja (TV Slovenija). Kasneje se je povsem predal lutkarstvu in na tem podro\xc4\x8dju dosegel vidne uspehe doma in v tujini, leta 1988 je prejel nagrado Pre\xc5\xa1ernovega sklada. Re\xc5\xbeiral je okrog 90 predstav v lutkovnih gledali\xc5\xa1\xc4\x8dih Evrope na besedila od Aristofana, Shakespearea do sodobnih slovenskih avtorjev Puntarja, Dekleve, Makarovi\xc4\x8deve, itd. Mnoge njegove predstave so gostovale po najpomembnej\xc5\xa1ih svetovnih lutkovnih festivalih in mu prinesle \xc5\xa1tevilne nagrade in priznanja. Re\xc5\xbeiral je preko 80 predstav, za TV Slovenija pa je posnel ve\xc4\x8d lutkovnih serij (Prgi\xc5\xa1\xc4\x8de priljubljenih pravljic, V znamenju dvoj\xc4\x8dkov, Pravljica o carju Saltanu, idr.). Majaron je upokojeni redni profesor za lutkarstvo na Pedago\xc5\xa1ki fakulteti v Ljubljani. Ob\xc4\x8dasno predava kot profesor-gost v okviru drugih evropskih univerz. Objavlja \xc4\x8dlanke s podro\xc4\x8dja lutkovne zgodovine in vloge lutke v vzgoji. 2006 je prejel Nagrado republike Slovenije za \xc5\xbeivljenjsko delo na podro\xc4\x8dju pedagogike.'